यमला पगला दीवाना 2 की कहानी सनी देओल की पत्नी ने लिखी है। स्क्रीन पर दर्जनों गुंडों को पल भर में चित करने वाले सनी इतनी भी हिम्मत नहीं जुटा पाए कि पत्नी को यह कह कर मना कर सके कि इतनी बुरी कहानी पर वे फिल्म नहीं बनाएंगे।

यदि अच्छा निर्देशक और स्क्रीनप्ले हो तो बुरी कहानी पर भी एक ठीक-ठाक फिल्म बन सकती है, लेकिन जितनी बुरी कहानी है, उससे बुरा स्क्रीनप्ले और निर्देशन है। 155 मिनट की यह फिल्म बुरी तरह पकाती है। एक भी ऐसा सीन नहीं है जो अच्छा लगे। बेसिर-पैर फिल्म कैसी होती है, इसका उदाहरण यमला पगला दीवाना का यह सीक्वल है।

यमला पगला दीवाना 2 के प्रचार में डबल मस्ती, डबल धमाल जैसी बातें कही गई हैं, लेकिन यह फिल्म पिछली फिल्म के मुकाबले आधी भी नहीं है। समीर कर्णिक द्वारा निर्देशित इस फिल्म का पहला भाग बहुत अच्छा नहीं था, लेकिन उसमें कुछ ऐसे पंच थे, सीन थे, जिन्होंने दर्शकों को खुश किया था, लेकिन सीक्वल में उस स्तर को छू पाना ही मुमकिन नहीं हो पाया है।

पूरी फिल्म में ऐसे बेहूदा प्रसंग घटित होते रहते हैं‍ कि फिल्म से जुड़े लोगों की समझ पर शक पैदा होने लगता है। वर्षों से देओल्स फिल्म इंडस्ट्री में हैं। कई उम्दा फिल्में उन्होंने की है। निर्देशक संगीत सिवन भी कुछ अच्छी फिल्म बना चुके हैं। ऐसे लोग इस तरह की फिल्म की कल्पना ही कैसे कर सकते हैं? किस दर्शक वर्ग को ध्यान में रखकर उन्होंने यह फिल्म बनाई है? माइंडलेस कॉमेडी के नाम ‘कुछ तो भी’ परोसा नहीं जा सकता है।

सीक्वल की कहानी का पिछली कहानी से कोई लेना-देना नहीं है। कैरेक्टर्स जरूर वहीं हैं। गजोधर (बॉबी देओल) और धरम (धर्मेन्द्र) ठगी का काम जारी रखे हुए हैं। धरम का एक और बेटा परमवीर (सनी देओल) विदेश में ईमानदारी के रास्ते पर चलता है।

सुमन एक अरबपति खन्ना (अन्नू कपूर) की बेटी है। धरम चाहता है कि गजोधर उसे अपने प्रेम जाल में फंसा ले। दोनों कोशिश शुरू करते हैं, लेकिन यह जानकर दंग रह जाते हैं कि खन्ना का परमवीर मैनेजर है। वह इनकी चाल नाकाम करने की कोशिश करता है।

धरम और गजोधर की ठगी का एक सीन दिखाया गया है। धरम साधु के वेष में है। हजारों लोगों को प्रवचन दे रहा है। गजोधर उसका चेला बन कर आता है और अपनी मुश्किलें बयां करता है।

धरम उसे बोलता है कि सभी चीजें फेंक दो। वह सोने की चेन, मोबाइल, टेबलेट, घड़ी फेंक देता है। उसे देख उपस्थित सभी लोग यहीं चीजें फेंक देते हैं और धरम के चेले उन्हें बटोर लेते हैं। इस सीन में न लॉजिक नजर आता है, न कॉमेडी और न ही एंटरटेनमेंट।

इस तरह के कई ‍घटिया दृश्यों की भरमार है। एक बेहूदा सीन में बॉबी देओल अपनी फिल्मों के नामों को जोड़कर संवाद बोलते हैं। तो दूसरे सीन में सनी देओल शराब पीकर सौ से ज्यादा गुंडों की धुनाई करते हैं, वो भी कॉमेडी के पुट के साथ। दर्शक सनी को गंभीरता से लड़ते हुए देखना चाहते हैं न की कॉमेडी करते हुए।

अनुपम खेर ने जोगिंदर आर्मस्ट्रांग नामक रोल निभाया है और उनका ट्रेक बहुत ही घटिया है। जब-जब वे परदे पर आते हैं खीज पैदा होती है। उनका रोल केवल इसलिए है क्योंकि क्लाइमेक्स में एक विलेन का होना जरूरी है।

निर्देशक के रूप मे भले ही संगीत सिवन का नाम है, लेकिन ऐसा लगता है कि इस फिल्म को किसी ने निर्देशित ही नहीं किया। उन्होंने सीन दर सीन जोड़ कर फिल्म पूरी की है। फिल्म में कई जगह कन्टीन्यूटी भी दिखाई नहीं देती है। उन्होंने दृश्यों को बहुत लंबा रखा है, इस कारण खूब बोरियत होती है।

सलमान खान, शाहरुख खान की मिमिक्री दिखाई, शोले का एक गाना दोहराया, सूमो पहलवान दिखाए, दर्जनों गुंडों को पिटते हुए, चीखते हुए सनी देओल दिखाए, विदेशी लोकेशन का नजारा दिखाया, लेकिन बात नहीं बन पाई। कॉमेडी के नाम पर यह फिल्म ट्रेजेडी बन गई है।

धर्मेन्द्र की एक कलाकार के रूप में हम बेहद इज्जत करते हैं, लेकिन ऐसी फिल्में उनकी प्रतिष्ठा को धक्का पहुंचाती है। इसके बजाय उन्हें चुनिंदा रोल ही करना चाहिए। सनी देओल अपनी उन अदाओं को दोहरा रहे हैं जिनके कारण उनको लोकप्रियता मिली, लेकिन अब इन्हें देखकर दर्शक थक चुके हैं।

बॉबी देओल ने अभिनय के नाम पर केवल आड़े-तिरछे मुंह बनाए हैं। नेहा शर्मा और क्रिस्टिना अखीवा खूबसूरत लगीं और उनका अभिनय ठीक कहा जा सकता है। अनुपम खेर ने इतनी बुरी एक्टिंग क्यों की, समझ से परे है। जॉनी लीवर ने भी जमकर बोर किया है।

साजिद खान खुश हो सकते हैं कि अब उनकी फिल्म ‘हिम्मतवाला’ को वर्ष की सबसे बुरी फिल्म नहीं कहा जाएगा क्योंकि यमला पगला दीवाना 2 ने उस फिल्म को मीलों पीछे छोड़ दिया है।

बैनर :
सनी साउंड्स प्रा.लि., वायपीडी फिल्म्स लि. यूके

निर्देशक :
संगीत सिवन

संगीत :
शरीब साबरी, तोशी साबरी

कलाकार :
धर्मेन्द्र, सनी देओल, बॉबी देओल, नेहा शर्मा, क्रिस्टिना अखीवा, अनुपम खेर, जॉनी लीवर, अन्नू कपूर

सेंसर सर्टिफिकेट : यूए * 2 घंटे 35 मिनट